FI Euroopan unionin virallinen lehti L 109/41

KOMISSION TÄYTÄNTÖÖNPANOPÄÄTÖS,

annettu 11 päivänä huhtikuuta 2014,

.eu-aluetunnusrekisterin nimeämisestä

(ETA:n kannalta merkityksellinen teksti)

(2014/207/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon aluetunnuksen ”.eu” perustamisesta 22 päivänä huhtikuuta 2002 annetun Euroopan parlamentin ja neuvoston asetuksen (EY) N:o 733/2002 (1) ja erityisesti sen 3 artiklan 1 kohdan b alakohdan,

sekä katsoo seuraavaa:

(1) Komission olisi nimettävä rekisteri, jonka tehtäväksi annetaan .eu-aluetunnuksen organisointi, hallinto ja ylläpito, sen jälkeen kun asiasta on julkaistu kiinnostuksenilmaisupyyntö Euroopan unionin virallisessa lehdessä.

(2) Komissio nimesi vuonna 2003 European Registry for Internet Domainsin (EURid) .eu-aluetunnusrekisteriksi päätöksellä 2003/375/EY (2). Komissio teki European Registry for Internet Domainsin (EURid) kanssa sopimuksen, jossa määritellään ehdot, joiden mukaisesti komissio valvoo rekisterin harjoittamaa .eu-aluetunnuksen organisointia, hallintoa ja ylläpitoa. Sopimus allekirjoitettiin 12 päivänä lokakuuta 2004 viiden vuoden kaudeksi, ja se uusittiin vuonna 2009 toiseksi viiden vuoden kaudeksi. Sen voimassaolo päättyy 12 päivänä lokakuuta 2014.

(3) Komissio julkaisi 14 päivänä toukokuuta 2013Euroopan unionin virallisessa lehdessä kiinnostuksenilmaisupyynnön (2013/C 134/06) sekä komission lausuman tehtävästään valvoa rekisterin harjoittamaa .eu-aluetunnuksen organisointia, hallintoa ja ylläpitoa (2013/C 134/05). Kiinnostuksenilmaisupyynnössä pyydettiin hakemuksia organisaatioilta, jotka asettuvat ehdolle .eu-aluetunnuksen organisointi-, hallinto- ja ylläpitotehtäviä hoitavaksi rekisteriksi.

(4) Kiinnostuksenilmaisujen jättämisen määräaika oli 20 päivänä kesäkuuta 2013. Hakemuksia saatiin vain yksi. Sen esitti European Registry for Internet Domains (EURid).

(5) Hakemus arvioitiin kiinnostuksenilmaisupyynnössä julkaistuja kelpoisuus- ja valintaperusteita noudattaen 25 päivänä heinäkuuta 2013.

(6) Arvioinnin perusteella laadittiin tulostaulu, jossa hakemukselle annettiin pisteet (arvioijakohtaiset ja yhteispisteet) kiinnostuksenilmaisupyynnön 4 kohdassa esitetyn pisteytysjärjestelmän mukaisesti ottaen huomioon hakemuksen kokonaislaatu suhteessa valintaperusteisiin. Arvioinnissa todettiin, että European Registry for Internet Domainsin (EURid) hakemus täytti vähimmäisvaatimukset kunkin valintaperusteen osalta. Komissio on tarkastellut arvioinnin tuloksia ja vahvistaa tämän perusteella päätöksen.

(7) Tässä päätöksessä säädetyt toimenpiteet ovat Euroopan parlamentin ja neuvoston direktiivin 2002/21/EY (3) 22 artiklan 1 kohdalla perustetun viestintäkomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

European Registry for Internet Domains (EURid) nimetään .eu-aluetunnusrekisteriksi, jonka tehtäväksi annetaan .eu-aluetunnuksen organisointi, hallinto ja ylläpito.

2 artikla

Asetuksen (EY) N:o 733/2002 3 artiklan 1 kohdan c alakohdan mukaisesti komissio tekee European Registry for Internet Domainsin (EURid) kanssa sopimuksen, jossa määritellään ehdot, joiden mukaisesti komissio valvoo rekisterin harjoittamaa .eu-aluetunnuksen organisointia, hallintoa ja ylläpitoa.

Sopimus tehdään aluksi viiden vuoden kaudeksi, ja sen voimassaoloa voidaan jatkaa kaksi kertaa enintään viideksi vuodeksi kerrallaan.

3 artikla

Kumotaan päätös 2003/375/EY.

4 artikla

Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 11 päivänä huhtikuuta 2014. Komission puolesta Puheenjohtaja José Manuel BARROSO

(1) EYVL L 113, 30.4.2002, s. 1.

(2) Komission päätös 2003/375/EY, tehty 21 päivänä toukokuuta 2003, .eu-aluetunnusrekisterin nimeämisestä (EUVL L 128, 24.5.2003, s. 29).

(3) Euroopan parlamentin ja neuvoston direktiivi 2002/21/EY, annettu 7 päivänä maaliskuuta 2002, sähköisten viestintäverkkojen ja -palvelujen yhteisestä sääntelyjärjestelmästä (EYVL L 108, 24.4.2002, s. 33).